ຈີນຫ້າມ ​ແລະ​ຍົກ​ເລີກ ການ​ອອກວີ​ຊາ ເດີນທາງໄປຍັງ Tibet​
ຈີນບໍ່​ໄດ້ໃຫ້​ເຫດຜົນ​ໃດໆ​ໃນ​ການ​ຫ້າ​ມດັ່ງກ່າວ ແລະພວກບໍລິສັດທ່ອງທ່ຽວ​​ໃນ​ປັກ​ກິ່ງ ກ່າວ​ວ່າ ຂໍ້​ຫ້າມດັ່ງກ່າວ​ອາດ​ຈະ​ແກ່ຍາວໄປຫລາຍເດືອນ.
ເຈົ້າໜ້າທີ່ທ່ອງທ່ຽວ ກ່າວວ່າ ພວກເຈົ້າໜ້າທີ່ຈີນໄດ້ຫ້າມແລະຍົກເລີກການອອກ ວີຊາ ບໍ່ໃຫ້ພວກນັກທ່ອງທ່ຽວຕ່າງຊາດ ເຂົ້າໄປໃນ Tibet ການເຄື່ອນໄຫວທີ່ວ່ານີ້ແມ່ນມີຂຶ້ນບໍ່ເທົ່າໃດມື້ ຫຼັງຈາກຊາວທິເບດ 2 ຄົນໄດ້ເອົາໄຟເຜົາຕົວເອງ ຢູ່ໃນເຂດດັ່ງກ່າວ ເພື່ອປະທ້ວງຕໍ່ການປົກຄອງຂອງຈີນ ຈີນບໍ່ໄດ້ໃຫ້ເຫດຜົນໃດໆ ໃນການຫ້າມບໍ່ໃຫ້ຊາວຕ່າງປະເທດເຂົ້າໄປໃນທິເບດ ແລະສໍານັກ ງານການທ່ອງທ່ຽວຫຼາຍໆແຫ່ງ ໃນກຸງປັກກິ່ງກ່າວວ່າ ຂໍ້ຫ້າມດັ່ງກ່າວນີ້ອາດຈະແກ່ຍາວ ອອກໄປເປັນເວລາຫຼາຍໆເດືອນ ການຫ້າມດັ່ງກ່າວນີ້ມີຂຶ້ນໃນຂະນະທີ່ຊາວທິເບດ ຕຽມຕົວສະຫຼອງເທດສະການ Saga Dawa ຊຶ່ງເປັນວັນປະສູດຂອງພະພຸດທະເຈົ້າ ເປັນເວລານຶ່ງເດືອນ ຊຶ່ງໄດ້ດຶງດູດເອົາພວກ ນັກທ່ອງທ່ຽວຈໍານວນຫຼາຍໆພັນຄົນນັ້ນ ຈີນໄດ້ອອກຂໍ້ຫ້າມທີ່ຄ້າຍຄືກັນ ບໍ່ໃຫ້ບັນດານັກທ່ອງທ່ຽວຕ່າງຊາດເຂົ້າໄປໃນ Tibet ໃນຊ່ວງເວລາດຽວກັນໃນປີກາຍນີ້ເຊັ່ນກັນ ແລະກໍໄດ້ກະທໍາເເບບນີ້ເປັນປະຈໍາໃນຫຼາຍຄັ້ງຜ່ານມາ ໃນຊ່ວງວັນພັກທາງສາສະໜາ ຫຼືບໍ່ກໍໃນຊ່ວງທີ່ບໍ່ສະງົບນັ້ນ ເກືອບຮອດ 40 ຄົນ ຊຶ່ງຮວມທັງຄູບາ ແມ່ຂາວ ແລະ ພວກທີ່ສະໜັບສະໜຸນ ໄດ້ຈູດເຜົາຕົວເອງ ນັບຕັ້ງແຕ່ເດືອນ ມີນາ ປີ 2011 ເປັນຕົ້ນມາ ເພື່ອປະທ້ວງ ຕໍ່ຕ້ານການປົກຄອງຂອງຈີນນັ້ນ